RESOLUCIÓN do 8 de xuño de 2007 pola que se convocan dous cursos de formación inicial en prevención de riscos laborais para os funcionarios de novo ingreso nos grupos D e E da Xunta de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 14/06/2007

De acordo co disposto pola Lei 31/1995, de prevención de riscos laborais, no seu artigo 19, sobre a formación dos traballadores, podemos entender que a formación ten que estar planificada e programada para chegar aos traballadores desde o momento da súa contratación, e que debe ser impartida en función dos riscos e incluso da responsabilidade que estes teñan dentro da organización en que traballen.
Deste xeito, e dada a recente incorporación de persoal funcionario dos grupos D e E, tras a superación dos correspondentes procesos selectivos convocados de conformidade co Decreto 161/2005, do 16 de xuño, polo cal se aproba a oferta de emprego público correspondente a prazas de persoal funcionario e laboral da Administración da Comunidade Autónoma de Galicia para o ano 2005, faise necesario formalo co fin de que coñeza os riscos específicos do seu posto de traballo.
Por tanto, convócase o persoal funcionario do corpo auxiliar da Xunta de Galicia (grupo D) nomeado pola Orde do 21 de maio de 2007 (DOG nº 101, do 28 de maio de 2007), e o persoal funcionario do corpo subalterno (grupo E), nomeado pola Orde do 27 de febreiro (DOG nº 48, do 8 de marzo, á realización dos seguintes cursos de formación inicial de prevención de riscos laborais.
-Curso para persoal funcionario do grupo D:
Día: 28 de xuño.
Hora: das 12.00 horas ás 14.00 horas.
Lugar: salón de actos da EGAP.
Contido: -A seguridade e saúde na Xunta de Galicia.
-Dereitos e obrigas en materia de seguridade e saúde laboral (capítulo III da Lei de prevención de riscos laborais).
-Seguridade e saúde en traballos de oficina.
-Actuación ante emerxencias.
-Curso para persoal funcionario do grupo E:
Día: 29 de xuño.
Hora: das 12.00 horas ás 14.00 horas.
Lugar: salón de actos da EGAP.
Contido: -Dereitos e obrigas (capítulo III da Lei de prevención de riscos laborais).
-Riscos inherentes ao posto de traballo
a) Manipulación de cargas.
b) Factores de risco na manipulación manual.
c) Como levantar e transportar unha carga de forma manual.
-As costas (danos derivados pola adopción de posturas forzadas).
-Características do medio de traballo.
Presentación de solicitudes.
a) O persoal que desexe participar nos cursos que se convocan nesta resolución deberá cubrir o formulario de matrícula en liña que pode atopar no portal web da EGAP no seguinte enderezo:
http://www.egap.xunta.es/matricula.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://www.egap.xunta.es/matricula
entenderanse presentados na EGAP.
d) O prazo de presentación de solicitudes remata o 26 de xuño de 2007.
e) En caso de dúbida, dificultades técnicas ou necesidade de máis información á hora de presentar a solicitude, pode dirixirse á EGAP a través do enderezo de correo electrónico matricula.egap@xunta.es, que adoptará as medidas necesarias para facilitar a presentación de solicitudes.
Para máis información pode chamar aos teléfonos 981 54 62 39 /41.
Aos asistentes entregaráselles un diploma acreditativo da súa asistencia aos cursos.
Santiago de Compostela, 8 de xuño de 2007.
Antonio Izquierdo Escribano
Director da Escola Galega de Administración Pública